A BIZOTTSÁG 2149/2004/EK RENDELETE
(2004. december 16.)
a Norvégiából származó, a 3448/93/EK tanácsi rendelet hatálya alá tartozó mezőgazdasági termékek feldolgozásával előállított egyes árucikkeknek az Európai Közösségbe történő behozatalára 2005-re alkalmazandó vámkontingensek megnyitásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról szóló, 1993. december 6-i 3448/93/EK tanácsi rendeletre (1) és különösen annak 7. cikke (2) bekezdésére,
tekintettel az Európai Közösség és a Norvég Királyság között az Európai Gazdasági Közösség és a Norvég Királyság közötti kétoldalú szabadkereskedelmi megállapodás 2. jegyzőkönyvéről szóló, levélváltás formájában létrejött megállapodás megkötéséről szóló, 2004. október 25-i 2004/859/EK tanácsi határozatra (2) és különösen annak 2. cikkére,
mivel:
(1)
Az Európai Közösség és a Norvég Királyság között az Európai Gazdasági Közösség és a Norvég Királyság közötti kétoldalú szabadkereskedelmi megállapodás 2. jegyzőkönyvéről szóló, levélváltás formájában létrejött megállapodás III. pontja meghatározza a Norvégiából származó egyes árucikkek behozatalára vonatkozó éves vámkontingenst. E kontingenst 2005-re vonatkozóan meg kell nyitni.
(2)
A Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet (3) meghatározza a vámkontingensek kezelési módjára vonatkozó szabályokat. Helyénvaló annak előírása, hogy az ezzel a rendelettel megnyitott vámkontingenseket ezeknek a szabályoknak megfelelően kell kezelni.
(3)
Az ebben a rendeletben előírt intézkedések összhangban vannak a Szerződés I. mellékletében nem szereplő feldolgozott mezőgazdasági termékek kereskedelmére vonatkozó horizontális kérdésekkel foglalkozó irányítóbizottság véleményével,
ELFOGADTA EZT A RENDELETET:
1. cikk
A mellékletben szereplő, Norvégiából származó termékekre vonatkozó közösségi vámkontingensek 2005. január 1-jétől december 31-ig nyitottak.
2. cikk
Az 1. cikkben hivatkozott közösségi vámkontingenseket a 2454/93/EGK rendelet 308a., 308b. és 308c. cikkeinek megfelelően kell alkalmazni.
3. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2005. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. december 16-án.